钦定古今图书集成/方舆汇编/边裔典/第086卷
## 钦定古今图书集成/方舆汇编/边裔典/第086卷

| 钦定古今图书集成 方舆汇编 第八十六卷 |

| |

钦定古今图书集成方舆汇编边裔典

第八十六卷目录

柳城部汇考〈鲁陈　柳陈〉

明〈成祖永乐四则　宣宗宣德一则　英宗正统一则〉

火州部汇考〈哈剌〉

明〈成祖永乐三则　英宗正统一则〉

小葛兰部汇考〈附大葛兰〉

明〈成祖永乐一则〉

阿鲁部汇考〈哑鲁〉

明〈成祖永乐六则　宣宗宣德一则〉

加异勒部汇考

明〈成祖永乐三则　宣宗宣德二则〉

甘巴里部汇考〈阿拨把丹　小阿兰〉

明〈成祖永乐三则　宣宗宣德一则　英宗正统一则〉

八答黑商部汇考

明〈成祖永乐三则　英宗天顺二则〉

俺都淮部汇考

明〈成祖永乐一则〉

董卜韩胡部汇考

明〈成祖永乐一则　英宗正统四则　代宗景泰三则　英宗天顺一则　宪宗成化一则

孝宗弘治二则　世宗嘉靖一则　穆宗隆庆一则　神宗万历一则〉

急兰丹部汇考

明〈成祖永乐二则〉

沼纳扑儿部汇考

明〈成祖永乐二则〉

俺的干部汇考

明〈成祖永乐一则〉

哈实哈儿部汇考

明〈成祖永乐一则　宣宗宣德一则　英宗天顺一则〉

失剌思部汇考

明〈成祖永乐五则　宣宗宣德二则　宪宗成化一则　孝宗弘治一则　世宗嘉靖一则〉

卜花儿部汇考

明〈成祖永乐一则　宣宗宣德一则〉

亦思弗罕部汇考

明〈成祖永乐一则　宣宗宣德一则　宪宗成化一则〉

阿速部汇考

明〈成祖永乐一则　英宗天顺一则〉

沙鹿海牙部汇考

明〈成祖永乐一则　宣宗宣德一则〉

达失干部汇考

明〈成祖永乐一则〉

赛蓝部汇考

明〈成祖永乐一则〉

养夷部汇考

明〈成祖永乐一则〉

迭里迷部汇考

明〈成祖永乐一则〉

黎伐部汇考

明〈成祖永乐一则〉

那孤儿部汇考〈花面王〉

明〈成祖永乐一则〉

日落部汇考

明〈成祖永乐一则　孝宗弘治一则〉

米昔儿部汇考

明〈成祖永乐一则　英宗正统一则〉

纳失者罕部汇考

明〈成祖永乐一则〉

阿哇部汇考

明〈成祖永乐一则〉

沙哈鲁部汇考

明〈成祖永乐一则〉

白松虎儿部汇考

明〈成祖永乐一则〉

答儿密部汇考

明〈成祖永乐一则〉

乞力麻儿部汇考

明〈成祖永乐一则〉

敏真部汇考

明〈成祖永乐一则〉

马哈麻部汇考

明〈成祖永乐一则　英宗天顺一则〉

柔佛部汇考〈乌丁礁林〉

明〈成祖永乐一则　神宗万历一则〉

默德那部汇考〈回回〉

明〈宣宗宣德一则〉

图〈一则〉

默德那部纪事

默德那部杂录

天方部汇考〈筠冲　天堂　默伽〉

明〈宣宗宣德一则　英宗正统一则　孝宗弘治一则　武宗正德二则　世宗嘉靖六则

神宗万历一则〉　　图考〈一则〉

天方部纪事

坤城部汇考〈附哈三等二十九部〉

明〈宣宗宣德一则〉

讨来思部汇考

明〈宣宗宣德一则〉

黑娄部汇考

明〈宣宗宣德一则　英宗正统二则　代宗景泰一则　英宗天顺一则　宪宗成化一则

孝宗弘治一则〉

哈失哈力部汇考

明〈宣宗宣德一则〉

朵儿只伯部汇考

明〈英宗正统一则〉

打喇儿寨部汇考

明〈武宗正德一则〉

鲁迷部汇考

明〈世宗嘉靖六则〉

边裔典第八十六卷

明

### 成祖永乐五年柳城万户瓦赤剌遣使来贡

按《明外史柳城传》，“柳城一名鲁陈，又名柳陈城，即后
汉柳中地，西域长史所治。唐置柳中县，西去火州七
十里，东去哈密千里，经一大川，道旁多骸骨，相传有
鬼魅，行旅早暮失侣，多迷死。出大川渡，渡沙有山，青
红如火，山下有城屹然，广二三里，即柳城也。四面皆
田园，流水环绕，树木阴翳，土宜穄、麦、豆、麻，有桃李、枣”、
瓜、胡芦之属，而葡萄最多，小而甘，无核，名“锁子葡萄。”
畜有牛羊马驼。节候常和。土人淳朴，男子椎结，妇人
蒙皂布。其语音类畏兀儿。永乐四年，刘帖木儿使别
失八里，因命赍彩币赐柳城酋长。五年，其万户《瓦赤
剌》遣使来贡。

永乐七年，柳城入贡。

按《明外史柳城传》：“永乐七年，傅安自西域还，其酋复
遣使随入贡，帝即命安赍绮帛报之。”

永乐十一年，柳城入贡。

按《明外史柳城传》：“永乐十一年夏，遣使随白阿儿忻
台入贡。其冬，万户观音奴再遣使随傅安入贡。
永乐二十年，柳城贡羊。”

按《明外史柳城传》：“永乐二十年，与哈密共贡羊二千。”

### 宣宗宣德五年柳城入贡

按《明外史柳城传》：“宣德五年，其头目阿黑把失来贡。”

### 英宗正统五年柳城入贡

按《明外史柳城传》：“正统五年、十三年并入贡，自后不
复至。柳城密迩火州、土鲁番，凡天朝遣使及其酋长
入贡，多与之偕。后土鲁番强，二国并为所灭。”

按《明会典》：“柳陈城五日下程一次，每十人，羊、鹅、鸡各
一只，酒七瓶，面十五斤，米五斗，果子二斗，饼四十个，
蔬菜厨料。”

按四译馆考：“鲁陈一名柳城，古柳中县，地去哈密千
里，中经大川，砂碛，无水草，马牛过此辄死，大风倏起，
人马相失。道旁多骸骨，有鬼魅，行人失侣，白昼迷亡，
番人谓之旱海。出川西行，至流沙河，河上有小冈，云
风卷浮沙所积。道北火焰山，山色如火。城方二三里，
四面多田园，流水环绕，树林荫翳。土宜穄、麦、麻、豆，有”
小葡萄，甘甜无核，名“琐子葡萄。”气候和暖，风俗醇朴。
人二种，男子削发，戴小罩剌，妇女白布裹头者，回回
也；男子椎髻，妇人蒙皂巾垂髻于额者，畏兀儿也。

明

### 成祖永乐五年火州遣使贡玉璞方物

按《明外史火州传》：“火州又名哈剌，在柳城西七十里，
土鲁番东三十里，即汉车师前王地。隋时为高昌国，
唐太宗灭高昌，以其地为西州，宋时回鹘居之，尝入
贡。元名火州，与安定、曲先诸卫统号畏兀儿，置达鲁
花赤监治之。永乐四年五月，命鸿胪丞刘帖木儿护
别失八里使者归，因赍彩币赐其王子哈散。五年，即”
遣使贡玉璞方物。其使臣言“回回行贾京师者，甘、凉
军士多私送出境，泄漏边务。”帝命御史往按，且敕总
兵官宋晟严束之。

永乐七年，《火州》入贡。

按《明外史火州传》：“永乐七年，遣使偕哈烈来贡。
永乐十一年，火州入贡。”

按《明外史火州传》：“永乐十一年夏，都指挥白阿儿忻
台使其国，遣使偕俺的干、失剌思等九国来贡。其秋，
命陈诚、李暹等以玺书、文绮、纱罗、布帛往劳之永乐十三年，火州来贡。”

按《明外史火州传》：“永乐十三年冬，遣使随诚等来贡。
自是久不至。”

### 英宗正统十三年火州入贡

按《明外史火州传》：“正统十三年复来贡，后遂绝。其地
多山，青红若火，故名火州。气候热，五谷畜产与柳城
同。城方十馀里，僧寺多于民居。东有荒城，即高昌国
都，汉戊己校尉所治。西北连别失八里，国小，不能自
立，后为土鲁番所并。”

明

### 成祖永乐五年小葛兰遣使入贡

按《明外史小葛兰传》：“小葛兰，其国与柯枝接境。自锡
兰山西北行，六昼夜可达。东大山，西大海，南北地窄，
西洋小国也。永乐五年，遣使附古里、苏门答剌入贡，
赐其王锦绮、纱罗、鞍马诸物，其使者亦有赐。王及群
下皆琐里人，奉释教，敬牛及他婚丧诸礼，多与锡兰
同。俗淳土薄，收获少，仰给榜葛剌。郑和尝使其国，厥”
贡止珍珠伞、白绵布、胡椒。又有大葛兰，波涛湍悍，舟
不可泊，故商人罕至。土黑坟，本宜谷麦，民懒事耕作，
岁赖乌爹之米以足食。风俗、物产多类小葛兰。
按《明会典》：“小葛兰国，永乐五年遣使附苏门答剌等
国朝贡，贡物珍珠伞、白绵布、胡椒，差中官给赐，头目
纻丝纱罗共十一匹。”

按《瀛涯胜览》：“小葛兰东连大山，馀方皆濒海，王乃锁
里人也。尚浮屠，尊重象牛，婚丧服用与锡兰同。自锡
兰国别那里西北，海行六昼夜始至。日餐多酥，用以
和饭。市用金钱，重二分境土乃小国也。”

明

### 成祖永乐五年阿鲁国遣使朝贡

按《明会典》：“阿鲁国在西南海中。永乐五年，其王速鲁
唐忽先遣使附古里诸国朝贡，贡物象牙、熟脑。差中
官给赐头目纻丝纱罗共十匹。”

永乐九年，阿鲁遣使入贡。

按《明外史阿鲁传》：“阿鲁一名哑鲁，近满剌加，顺风三
昼夜可达。风俗气候，大类苏门答剌，田瘠少收，盛艺
芭蕉、椰子以为食，男女皆裸体，以布围腰。永乐九年，
王速鲁唐忽先遣使附古里诸国入贡，赐其使冠带、
彩币、宝钞，其王亦有赐。”

永乐十年，遣使至阿鲁国。

按：《明外史阿鲁传》：“永乐十年，郑和使其国。”

永乐十七年，阿鲁国王子段阿剌沙遣使入贡。
永乐十九年，阿鲁国入贡。

永乐二十一年，阿鲁国再入贡。

按：以上《明外史阿鲁传》云云。

### 宣宗宣德五年遣使赐诸蕃亦及阿鲁国

按：《明外史阿鲁传》：“宣德五年，郑和使诸蕃，阿鲁亦有
赐。其后贡使不至。”

按《瀛涯胜览》：“哑鲁，南连大山，北距海，西距苏门答剌。
自满剌加水行四昼夜可至。有淡水港，东连旷野，地
宜早稻，其俗小，民业耕渔。风俗淳朴。婚丧礼与瓜哇、
满剌加同。市易用小绵布，曰栲泥。米谷牛羊鸡鸭甚
丰，乳酪亦多，国皆回回人也。厥产飞虎如猫犬长毛
灰色，肉翅如蝙蝠，飞亦不远。有黄连香、金银香之类。”

明

### 成祖永乐六年遣中官郑和至加异勒国

按《明外史加异勒传》：“加异勒，西洋小国也。永乐六年，
遣郑和赍敕招谕，赐以锦绮纱罗。”

永乐九年，加异勒遣使入贡。

按《明外史加异勒传》：“永乐九年，其酋长葛卜者麻遣
使奉表，贡方物，命赐宴及冠带、彩币、宝钞。”

永乐十年，复遣郑和使加异勒国。

按：《明外史加异勒传》：“永乐十年，和再使其国，后凡三
入贡。”

按《明一统志》：“加异勒国，前代无考。本朝永乐中，国王
者麻里奈那遣其臣别里呆不来等来朝，并贡方物。”

### 宣宗宣德五年遣郑和使其国

按：《明外史加异勒传》：“宣德五年，和复使其国。”

宣德八年，加异勒偕阿丹等十一国来贡。

按《明外史加异勒传》：“宣德八年，又偕阿丹等十一国
来贡

明

### 成祖永乐六年遣使赐甘巴里锦绮

按《明外史甘巴里传》：“甘巴里，西洋小国。永乐六年，郑
和使其地，赐其王锦绮纱罗。其邻境有阿拨把丹、小
阿兰二国，亦以是年命郑和赍敕招谕，赐仝甘巴里。
永乐十三年，甘巴里偕古里诸国来朝贡。”

按《明外史甘巴里传》：“永乐十三年，遣使偕古里柯枝、
南浡利诸国来朝，贡方物。”

永乐十九年，甘巴里遣使朝贡。

按《明外史甘巴里传》：“永乐十九年，又偕加异勒、南浡
利等十六国来贡，遣郑和报之。”

### 宣宗宣德五年甘巴里遣使朝贡

按《明外史甘巴里传》：“宣德五年，和复招谕其国王兜
哇刺扎，即遣使来贡。八年抵京师。”

### 英宗正统元年甘巴里使人还国赐敕劳之

按《明外史甘巴里传》：“正统元年，附瓜哇舟还国，赐敕
劳其王。”

明

### 成祖永乐六年八答黑商遣使朝贡

按《明外史八答黑商传》：“八答黑商在俺都淮东北，城
周十馀里，地广无险阻，山川明秀，人物朴茂。浮屠数
区，壮丽如王居西洋，西域诸贾多贩鬻其地，故民俗
富饶。初为哈烈酋沙哈鲁之子所据。永乐六年，命内
官把太、李达赐其酋敕书彩币，并及哈实哈儿葛忒
郎诸部，谕以往来通商之意，皆即奉命。自是东西万”
里，行旅无滞。

按《明会典》：“永乐六年，八答黑商遣使朝贡。”

永乐十二年，遣使至八答黑商。

按《明外史八答黑商传》：“永乐十二年，陈诚使其国。
永乐十八年，八答黑商遣使来贡。”

按《明外史》八《答黑商传》：“永乐十八年，遣使来贡，命诚
及内官郭敬赍书往报。”

按《明会典》八：“答黑商，永乐间使臣四十人，每日下程
一次，羊二只，鹅二只，鸡五只，酒二十瓶，米五斗，面二
十斤，果子二斗，烧饼四十个，糖饼四十个，蜜二斤，蔬
菜厨料，三日一次，添送羊一只，鹅一只、鸡二只，米五
斗。”

### 英宗天顺五年八答黑商遣使来贡

按《明外史八答黑商传》：“天顺五年，其王马哈麻遣使
来贡。”

天顺六年，八答黑商遣使来贡。

按《明外史八答黑商传》：“天顺六年复贡，命使臣阿卜
都剌袭父职，为指挥同知。”

明

### 成祖永乐八年俺都淮遣使朝贡

按《明外史俺都淮传》：“俺都淮在哈烈西北千三百里，
东南去撒马儿罕亦如之。城居大村，周十馀里，地平
衍无险，田土膏腴，民物繁庶，称乐土。自永乐八年至
十四年偕哈烈通贡，后不复至。”

按：《明会典》：“永乐八年，俺都淮遣使朝贡。”

明

### 成祖永乐九年董卜韩胡酋长南葛遣使朝贡

按《明外史？董卜韩胡传》：“董卜韩胡宣慰司，在四川威
州之西，其南与天全六蕃接。永乐九年，酋长南葛遣
使奉表入朝，贡方物。因言答隆蒙、碉门二招讨侵掠
邻境，阻遏道路，请讨之。帝不欲用兵，降敕慰谕，使比
年一贡，赐银印冠带。”

### 英宗正统三年董卜韩胡宣慰司乞以子克罗俄坚粲嗣从之

按《明外史董卜韩胡传》：“正统三年奏年老乞以子克
罗俄坚粲代，从之，凶狡不循礼法。”

正统七年，董卜韩胡宣慰司乞封王，不许。

按《明外史董卜韩胡传》：“正统七年，乞封王，赐金印。帝
不许，命进秩镇国将军、都指挥同知，掌宣慰司事，给
之诰命。益恃强，数与杂谷安抚及别思寨安抚饶蛒
构怨。”

正统十年，克罗俄坚粲擅执安抚司饶蛒，四川守臣
上其事。诏责其专擅，令“推择饶蛒族人为安抚，仍辖
其地。”

按《明外史董卜韩胡传》：“正统十年八月，移牒四川守
臣，谓别思寨木父南葛故地分界饶蛒父者，后饶蛒
父事私奏于朝，获设安抚司。迩乃伪为宣慰司印，自
称宣慰使，纠合杂谷诸番，将侵噬己地。已拘执饶蛒，
追出伪印，用番俗法剜去两目，谨以状闻。守臣上其
事，帝遣使赍敕责其专擅，令与使臣推择饶蛒族人”
为安抚，仍辖其土地，且送还饶蛒，养之终身正统十三年，董卜请别开贡道，不许。

按《明外史董卜韩胡传》：“正统十三年十月，四川巡按
张洪等奏：近接董卜宣慰文牒，言杂谷故安抚阿”
“小妻毒杀其夫及子，又贿威州千户唐泰，诬己谋叛。
今备物进贡，欲从铜门山西开山通道，乞官军于日
驻迓之。”臣等窃以为杂谷内联威州保县，外邻董卜
韩胡。杂谷力弱，欲抗董卜，实倚重于威、保。董卜势强，
欲通威、保，却受阻于杂谷。以此仇杀，素不相能。铜门
及日驻诸寨，乃杂谷、威、保要害地，董卜欺杂谷妻寡
子弱，瞰我军远征麓川，假进贡之名，欲别开道路，意
在吞灭杂谷，构陷唐泰。所请不可许。乃下都御史寇
深等计度，其议迄不行。时董卜比岁入贡，而所遣僧
徒强悍不法，多携私物，强索舟车，骚扰道途，詈辱长
吏。天子闻而恶之。

### 代宗景泰元年董卜侵杂谷及达思蛮长官司地

按《明外史董卜韩胡传》：“景泰元年，赐敕切责。寻侵夺
杂谷及达思蛮长官司地，掠其人畜，守臣不能制。
景泰三年，以董卜韩胡入贡勤诚，进秩都指挥使，令
其还二司侵地。”

按《明外史董卜韩胡传》：“景泰三年二月，朝议奖其入
贡勤诚，进秩都指挥使，令还二司侵地及所掠人民。
其酋即奉命，惟旧维州之地尚为所据。俄馈四川巡
抚李匡银罂金珀，求御制大诰、《周易》《尚书》《毛诗》《小学》
《方舆胜览》《成都记》诸书。匡闻之于朝，因言唐时吐蕃
求《毛诗》《春秋》于休烈，谓予之以书，使知权谋，愈生变”
诈，非中国之利。裴光庭谓“吐蕃久叛新服，因其所请，
赐以《诗》《书》，俾渐陶声教，化流无外。休烈徒知书有权
略，变诈不知忠信，礼义皆从书出，明皇从之。今兹所
求，臣以为予之便。不然，彼因贡使，市之书肆，甚不为
难。惟《方舆》《成都记》二书，形胜关塞所具，不可概予。”帝
如其言。寻以其还侵地，赐敕奖励。

景泰六年，克罗俄坚粲死，命其子札思坚粲藏卜为
都指挥同知，掌宣慰司事。

按《明外史董卜韩胡传》：“景泰六年，兵部尚书于谦等
奏其僭称蛮王，窥伺巴蜀，所上奏章，语多不逊，且招
集群番，大治戎器。悖逆日彰，不可不虑。宜敕守臣，预
为戒备。从之。未几，克罗俄坚粲死，其子札思坚粲藏
卜遣使来贡，命为都指挥同知，掌宣慰司事。”

### 英宗天顺元年札思坚粲藏卜入贡进秩都指挥使按明外史董卜韩胡传天顺元年遣使入贡乞封王命如其父官进秩都指挥使仍掌宣慰司事

### 宪宗成化六年定董卜韩胡三年或二年一贡贡使不得过百人

按《明外史董卜韩胡传》：“成化五年，四川三司奏，保县
僻处极边，永乐五年特设杂谷安抚司，令抚辑旧维
州诸处蛮寨。后与董卜构兵，维州诸地俱为侵夺，贡
道阻绝。今杂谷恢复故疆，将遣使来贡，不知贡期，未
敢擅遣。”帝从礼官言，许以三年为期。四年申诸番三
年一贡之例，惟董卜许比年一贡，六年又定三年或
“二年一贡”，贡使不得过百人。

### 孝宗弘治三年赐日墨札思巴旺丹巴藏卜诰袭其父职

按《明外史董卜韩胡传》：“札思坚粲藏卜卒，子绰吾结
言千嗣为都指挥使，弘治三年卒，子日墨札思巴旺
丹巴藏卜遣国师贡珊瑚树、氆氌、甲胄诸物，请嗣父
职，许之，赐诰命、敕书、彩币。”

弘治九年，日墨札思巴旺丹巴藏卜卒，子喃呆袭。未
几，又卒。子容中《短竹》袭。

按《明外史董卜韩胡传》：“弘治九年卒，子喃呆请袭，亦
遣国师贡方物，诏授以父官。久之，卒，子容中短竹袭。
自定贡使之制，其后仍渐增至千馀人。”

### 世宗嘉靖二年再定令贡使不得过千人

按《明外史董卜韩胡传》：“自定贡使之制后，仍渐增至
千馀人。嘉靖二年再定，令不得过千人，其所隶别思
寨及加渴瓦寺别贡。”

### 穆宗隆庆二年董卜及别思寨贡使至千七百馀人遣八人赴京为定制

按《明外史董卜韩胡传》：“隆庆二年，董卜及别思寨贡
使多至千七百馀人，命半予全赏，遣八人赴京，为定
制。”

### 神宗万历 年董卜韩胡入贡

按：《明外史董卜韩胡传》：“万历后，朝贡不替。”

按《明会典》：“董卜韩胡差来国师、禅师、都纲、道官、剌麻、
番僧、头目、寨官人等到京，每人彩缎一表里。留边，每
人折表里，阔生绢四匹，俱与折钞绢二匹，靴袜钞五
十锭。番僧，每人纻丝绫贴里僧衣一套；头目人等，每
人纻丝绫贴里俗衣一套。氆氌等物例不给价。回赐
土官彩缎十表里，妻彩缎四表里

明

### 成祖永乐九年急兰丹遣使入贡

按《明外史急兰丹传》：“急兰丹，永乐九年，王麻哈剌查
苦马儿遣使偕古里、柯枝诸国来朝贡。”

永乐十年，命内官郑和赍敕奖谕急兰丹王。

按《明外史急兰丹传》：“永乐十年，命郑和赍敕奖其王，
赉以锦绮纱罗彩帛。”

明

### 成祖永乐十年遣使抚谕沼纳扑儿赐之金币

按《明外史沼纳扑儿传》：“沼纳扑儿，其国在榜葛剌之
西，或言即中印度，古所称佛国也。永乐十年，遣使者
赍敕抚谕其国，赐王亦不剌金绒锦、金织文彩、绮帛
等物。”

永乐十八年，诏遣使敕谕沼纳扑儿。

按《明外史沼纳𢷏儿传》：“永乐十八年，榜葛剌使者愬
其国王数举兵侵扰，诏中官侯显赍敕谕以睦邻保
境之义，因赐之彩币，所过金刚宝座之地亦有赐。然
其王以去中国绝远，朝贡竟不至。”

按《明会典》：“沼纳扑儿国在印度之中，即古佛国。永乐
十八年，其国王亦不剌金数侵榜葛剌国，遣使赍敕
谕之。”

明

### 成祖永乐十一年俺的干遣使入贡

按《明外史俺的干传》：“俺的干，西域小部落。元太祖尽
平西域，封子弟为王镇之。其小者则设官置戍，同之
内地。元亡，各自割据，不相统属。洪武、永乐间，数遣人
招谕，稍稍来贡。地大者称国，小者止称地面。迄宣德
朝，效臣职、奉表笺稽首阙下者，多至七八十部。而俺
的干则永乐十一年与哈烈并贡者也。迨十四年，鲁”
安等使哈烈、失剌思诸国，复便道赐其酋长文绮。然
地小不能常贡，后竟不至。

明

### 成祖永乐十一年哈实哈儿遣使入贡

按《明外史哈实哈儿传》：“哈实哈儿，亦西域小部落。永
乐六年，把太、李达等赍敕往赐，即奉命。十一年遣使
随白阿儿忻台入朝，贡方物。”

### 宣宗宣德 年哈实哈儿入贡

按《明外史哈实哈儿传》：“宣德时亦来朝贡。”

### 英宗天顺七年遣使往哈实哈儿

按《明外史哈实哈儿传》：“天顺七年，命指挥刘福、普贤
使其地，其贡使亦不能常至。”

明

### 成祖永乐十一年失剌思随哈烈诸国入贡

按《明外史·失剌思传》：“失剌思近撒马儿罕。永乐十一
年，遣使偕哈烈俺的干、哈实哈儿等八国，随白阿儿
忻台入贡方物。命李达、陈诚等赍敕偕其使往劳。
永乐十三年冬，其酋亦不剌金遣使随达等朝贡。”
按《明外史·失剌思传》云云。

永乐十四年，遣使赐失剌思金、币，听还。

按《明外史失剌思传》：“天子方北巡，永乐十四年夏始
辞还，复命诚偕中官鲁安赍敕及白金、彩缎、纱罗、布
帛赐其酋。”

永乐十七年，失剌思贡狮子、文豹、名马，赐之彩币。
按《明外史失剌思传》：“永乐十七年，遣使偕亦思弗罕
诸部，贡狮子、文豹、名马。辞还，复命安等送之，赐其酋
绒锦、文绮、纱罗、玉系腰、磁器诸物。时车驾频岁北征
乏马，遣官多赍彩币、磁器，市之失剌思及撒马儿罕
诸国，其酋即遣使贡马永乐二十一年，失剌思贡使谒”见于宣府行宫，厚赐
之。

按《明外史失剌思传》：“永乐二十一年八月，谒帝于宣
府之行宫，厚赐之，遣还京师，其人遂久留内地不去。
仁宗嗣位，趣之还，乃辞去。”

按《明会典》：“失剌思、亦思把罕、柳陈城，永乐间筵宴一
次。使臣回，经过府卫茶饭管待。”

### 宣宗宣德二年失剌思贡驼马方物

按《明外史失剌思传》：“宣德二年，贡驼马方物，授其使
臣阿力为都指挥佥事，赐诰命冠带，嗣后久不贡。”
按《明会典》：“失剌思，宣德间使臣八人，五日下程一次，
羊鹅鸡各二只，酒二十瓶，米四斗，面二十五斤，烧饼
八十个，果子十五斤，蔬菜厨料。”

宣德七年，定失剌思使臣廪给之例。

按《明会典》：“宣德七年、令失剌思等处使臣回到甘州，
月送羊酒。半年之外，止支本等廪给口粮。”

### 宪宗成化十九年失剌思遣使入贡

按《明外史失剌思传》：“成化十九年，与黑娄、撒马儿罕、
把丹沙诸国共贡狮子，诏加优赉。”

### 孝宗弘治五年失剌思酋念哈密忠顺王陜巴归国以财物助其成婚诏嘉奖厚赐之

按《明外史失剌思传》：“弘治五年，哈密忠顺王陕巴袭
封归国，与邻境野乜克力酋结婚。失剌思酋念其贫，
偕旁国亦不剌因之酋率其平章锁和卜台、知院满
可各遣人请颁赐财物，助之成婚。朝议义之，厚赐陜
巴，并赐二国及其平章、知院彩币。”

### 世宗嘉靖三年失剌思遣使入贡

按《明外史失剌思传》：“嘉靖三年，与旁近三十二部，并
遣使贡马及方物。其使者各乞蟒衣、膝襕、磁器、布帛，
天子不能却，命量予之。自是贡使亦不至。”

明

### 成祖永乐十三年遣中官陈诚诏谕西域至卜花儿国

按《明外史卜花儿传》：“卜花儿在撒马儿罕西北七百
馀里，城居平川，周十馀里，户万计，市里繁华，号为富
庶。地卑下，节序常温，宜五谷桑麻，多丝绵布帛，六畜
亦饶。永乐十三年，陈诚自西域还，所经哈烈、撒马儿
罕、别失八里、俺都淮、八答黑商、迭里迷、沙鹿海牙、赛
蓝、渴石、养夷、火州、柳城、土鲁番、盐泽、哈密、达失干、卜”
花儿凡十七国，悉详其山川、人物、风俗，为《使西域记》
以献，故中国得考焉。

### 宣宗宣德七年遣使至卜花儿国

按《明外史卜花儿传》：“宣德七年，命李达抚谕西域，卜
花儿亦与焉。”

明

### 成祖永乐十七年亦思弗罕遣使朝贡

按《明外史亦思弗罕传》：“亦思弗罕，地近俺的干。永乐
十四年，使俺都淮、撒马儿罕者，道经其地，赐其酋文
绮诸物。永乐十七年，偕邻国失剌思共贡狮、豹、西马，
赉白金、钞币。使臣辞还，命鲁安等送之。有马哈木者，
愿留京师，从其请。”

### 宣宗宣德六年亦思把罕遣使臣迷儿阿力朝贡〈或云 即亦思弗罕〉

按：《明外史亦思弗罕传》云云。

### 宪宗成化十九年亦思弗罕入贡

按《明外史亦思弗罕传》：“成化十九年，与撒马儿罕共
贡狮子、名马、番刀、兜罗、锁幅诸物，赐赉有加。”

明

### 成祖永乐十七年阿速遣使入贡

按《明外史阿速传》：“阿速近天方撒马儿罕，幅贠甚广，
城倚山面川，川南流入海，有鱼盐之利。土宜耕牧，敬
佛畏神，好施恶斗。物产寒暄适节，人无饥寒，夜鲜寇
盗，雅称乐土。永乐十七年，其酋牙忽沙遣使贡马及
方物，宴赉如制，以地远不能常贡。”

按《明会典》：“阿速地面，永乐间，使臣一百二十人，三日下程一次，羊八只，鹅四只，鸡八只，酒一百四十瓶，米
二石五斗，面一百五十斤，果子四色，烧饼一百二十
个，蔬菜厨料。”

### 英宗天顺七年遣使至阿速国

按《明外史阿速传》：“天顺七年，命都指挥白全等使其
国，竟不复再贡。”

明

### 成祖永乐 年沙鹿海牙遣使朝贡

按《明外史沙鹿海牙传》，“沙鹿海牙西去撒马儿罕五
百馀里，城居小冈上，西北临河，河名火站，水势冲急，
架桴以渡，亦有小舟。南近山，人多依崖谷而居，园林
广茂。西有大沙洲，可二百里，无水。间有之，咸不可饮，
牛马误饮之辄死。地生臭草，高尺馀，叶如盖，煮其液
成膏，即阿魏。又有小草，高一二尺，丛生，秋深露凝，食”
之如蜜，煮为糖。番名“达郎古宾。”永乐间，李达、陈诚使
其地，其酋即遣使奉贡。

### 宣宗宣德七年敕谕沙鹿海牙国

按《明外史沙鹿海牙传》：“宣德七年，命中官李贵赍敕
谕其酋，赐金织文绮彩币。”

明

### 成祖永乐 年遣使至达失干国

按《明外史达失干传》：“达失干西去撒马儿罕七百馀
里，城居平原，周二里外，多园林，饶果木，土宜五谷，民
居稠密。”李达、陈诚、李贵之使，与沙鹿海牙同。

明

### 成祖永乐 年遣使至赛蓝国

按《明外史赛蓝传》：“赛蓝在达失干之东西，去撒马儿
罕千馀里，有城郭，周二三里，四面平旷，居人繁庶，五
谷茂殖，亦饶果木。夏秋间草中生黑小蜘蛛。人被螫
遍体痛不可耐，必以薄荷枝。”痛处，又用羊肝擦之，
诵经一昼夜，痛方止，体肤尽蜕，六畜被伤者多死。凡
止宿必择近水地避之。元太祖时，都元帅薛塔剌海
从征赛兰诸国，以炮立功，即此地也。永乐间，陈诚、李
贵之使，与诸国同。

明

### 成祖永乐 年遣使至养夷国

按《明外史养夷传》，“养夷在赛蓝东三百六十里，城居
乱山间，东北有大溪，西流入巨川，行百里，多荒城。盖
其地介别失八里蒙古部落之间，数被侵扰，以故人
民散亡，止戍卒数百人，居孤城，破庐颓垣，萧然榛莽。
永乐时，陈诚尝至其地。”

明

### 成祖永乐 年遣使至迭里迷国

按《明外史迭里迷传》：“迭里迷在撒马儿罕西南，去哈
烈二千馀里，有新旧二城，相去十馀里，其酋长居新
城，城内外居民仅数百家，畜牧蕃息。城在阿木河东。
河东地隶撒马儿罕，西，多芦林，产狮子。永乐时，陈诚、
李达尝使其地。”

明

### 成祖永乐 年黎伐遣人入贡

按《明外史黎伐传》，“黎伐在那孤儿之西，南大山，北大
海，西接南渤利，居民三千家，推一人为主，隶苏门荅
剌。声音风俗多与之同。永乐中，尝随其使臣入贡。”
按《瀛涯胜览》：“黎伐，小国也。南连大山，北济海，西距南
浡里国，东南连那孤儿国，居民有一二千家，乃推一
人为王，隶苏门荅剌国。操舍一听之，言语服用与荅剌”同。山产野犀甚多。

明

### 成祖永乐 年遣中官郑和至那孤儿其酋长入贡方物

按《明外史那孤儿传》：“那孤儿在苏门荅剌之西，壤相
接，地狭，止千馀家。男子皆以墨刺面，为花兽之状，故
又名花面国。猱头裸体，男女止单布围腰。然俗淳，强
不侵弱，富不骄贫，上下悉自耕而食，无寇盗。永乐中，
郑和使其国，其酋长常入贡方物。”

按《瀛涯胜览》：“那孤王一名花面王，在苏门荅剌之西。
国小，仅比大村，人皆刺面，故号花面秪。千馀家，田少
稻，稀有猪羊鸡鸭服用，风俗语言，与苏门荅剌同。”

明

### 成祖永乐 年日落国遣使朝贡

按《明会典》云云。

### 孝宗弘治元年日落国贡使奏求纻丝夏布磁器诏予之

按《明外史日落传》：“弘治元年，日落国王亦思罕荅儿
鲁密帖里牙复贡，使臣奏求纻丝、夏布、磁器，诏悉予
之。”

明

### 成祖永乐 年米昔儿遣使入贡

按《明外史米昔儿传》：“米昔儿一名密思儿，永乐中遣
使朝贡，既宴赉，命五日一给酒馔果饵，所经地皆置
宴。”

按《明会典》：“米昔儿，永乐间筵宴一次。使臣回至良乡，
汤饭，甘肃管待一次。”

### 英宗正统六年米昔儿遣使入贡

按《明外史米昔儿传》：“正统六年，王锁鲁檀阿失剌福
复来贡，礼官言，其地极远，未有赐例。昔撒马儿罕初
贡时，赐予过优，今宜稍损。赐王彩币十表里，纱、罗各
三匹，白纻丝布、白将乐布各五匹，洗白布二十匹，王
妻及使臣递减。从之。自后不复至。”

明

### 成祖永乐 年纳失者罕遣使入贡

按《明外史纳失者罕传》：“纳失者罕东去失剌思数日
程，皆舟行。城东平原，饶水草，宜畜牧。马有数种，最小
者高不过三尺。俗重僧，所至必供饮食，然好气健斗，
斗不胜者，众嗤之。永乐中，遣使朝贡。使臣还，历河北，
转关中，抵甘肃，有司皆置宴。”

按《明会典》：“纳失者罕王，永乐间筵宴使臣，回至保定、
真定、彰德、卫辉、怀庆、河南各府、潼关卫、陕西布政司、
平凉府、甘肃茶饭管待。”〈又〉永乐间，使人十八人，每日
下程一次。羊五只，鹅四只，鸡十只，酒三十瓶，米一石，
面一百斤，果子五斗，烧饼一百个，糖饼六十个，蔬菜
厨料。头目等十六人，三日下程一次。羊四只，鹅三只，
鸡四只，酒二十瓶，米七斗，面五十斤，果子四斗，烧饼
八十个，糖饼三十个，蔬菜厨料。

明

### 成祖永乐 年阿哇国遣使入贡

按《明？一统志》：“阿哇国，前代无考。本朝永乐中，国王昌
吉剌遣其臣来朝，并贡方物

明

### 成祖永乐 年沙哈鲁遣人入贡

按《明外史沙哈鲁传》：“沙哈鲁在阿速西海岛中，永乐
时，遣七十七人来贡，日给酒馔果饵，异于他国。其地
山川环抱，饶畜产，人性朴直，耻斗好佛。王及臣僚处
城中，庶人悉处城外。海产奇物，西域贾人以轻直市
之，其国人不能识。”

按《明会典》：“沙哈鲁，永乐时使臣七十七人，每日下程
一次，羊十二只，鹅四只，鸡十四只，酒五十瓶，米一石
五斗，果子一石，面一百二十斤，烧饼二百个，糖饼一
盘，蔬菜厨料。”

明

### 成祖永乐 年白松虎儿遣使入贡

按《明外史白松虎儿传》：“白松虎儿，旧名速麻里儿，尝
有白虎出松林中，不伤人，亦不食他兽，旬日后不复
见。国人异之，称为神虎，曰此西方白虎所降精也，因
改国名。其地无大山，亦不生树木，无毒虫猛兽之害，
然物产甚薄。永乐中尝入贡。”

按：《明会典》：“白松虎儿，永乐间使臣十六人，每日下程
一次，羊二只，鹅二只，鸡四只，酒十瓶，果子二斗，米四
斗，面二十斤，烧饼六十个，糖饼一盘，蔬菜厨料。”

明

### 成祖永乐 年荅儿密遣使入贡

按《明外史荅儿密传》：“荅儿密服属撒马儿罕，居海中，
地不百里，人不满千家。无城郭，上下皆居板屋。知耕
植，有毛褐、布缕、马驼牛羊。刑止棰扑，交易兼用银钱。
永乐中，遣使朝贡，赐《大统历》及文绮、药茶诸物。”
按《明会典》：“荅儿密，永乐间使臣十八人，五日下程一
次。羊二只，鹅二只，鸡四只，酒十瓶，面三十斤，米一石，
果子”二斗，烧饼六十个，蔬菜《厨料》

明

### 成祖永乐 年乞力麻儿入贡

按《明外史乞力麻儿传》：“乞力麻儿，永乐中遣使朝贡，
惟兽皮、鸟羽、罽褐。其俗喜射猎，不事耕农。西南傍海，
东北林莽深密，多猛兽毒虫。有逵巷，无市肆，交易用
铁钱。”

按《明会典》：“乞力麻儿，永乐间使臣十一人，五日下程
一次，羊二只，鹅二只，鸡四只，酒十瓶，面三十斤，米一
石，烧饼六十个，果子二斗，蔬菜厨料。”

明

### 成祖永乐 年敏真遣使入贡

按《明外史敏真传》：“敏真城，永乐中来贡。其国地广，多
高山，日中为市，诸货骈集，贵中国磁漆器，产异香驼
马。”

按《明会典》：“敏真城等处，永乐间使臣四十人下程一
次，羊三只，鹅一只，鸡二只，酒四十瓶，米一石五斗，面
四十斤，果子二斗，烧饼五十个，糖饼四十个，蔬菜厨料。”

明

### 成祖永乐 年马哈麻国遣使朝贡

按《明会典》：“马哈麻王，永乐间，使臣十三人，五日下程
一次。羊六只，鸡十只，酒二十五瓶，面一百斤，米一石，
饼一百六十个，果子七斗，蔬菜厨料。头目六人，羊四
只，鹅三只，鸡四只，酒二十瓶，面八十斤，米一石，饼一
百五十个，果子六斗，蔬菜厨料，筵宴一次。使臣进贡
经过，有司茶饭管待。”

### 英宗天顺四年马哈麻国遣使朝贡

按：《明会典》：“天顺四年，陜西布政司茶饭管待一次。”

明

### 成祖永乐 年太监郑和使西洋觅柔佛国不可得按明外史柔佛传柔佛近彭亨一名乌丁礁林永乐中郑和遍历西洋无柔佛名或言和曾经东西竺山

今此山正在其地，疑即东西竺。〈礁按字典无此字〉

### 神宗万历 年海舶商人多有至柔佛国者

按《明外史柔佛传》：“万历间，其酋好构兵，邻国丁机宜、
彭亨屡被其患。华人贩他国者，其人多就之贸易，时
或邀至其国。国中覆茅为屋，列木为城，环以池，无事
通商于外，有警则召募为兵，称强国焉。地不产谷，常
易米于邻壤。男子薙发徒跣佩刀，女子蓄发椎结。其
酋则佩双刀，字用茭。”叶，以刀刺之。婚姻亦论门阀。
王用金银为食器，群下则用磁，无匕著。俗好持斋，见
星方食。节序以四月为岁首。居丧，妇人薙发，男子则
重薙。死者皆火葬。所产有犀、象、玳瑁、片脑、没药、血竭、
锡、蜡、嘉文簟、木棉花、槟榔、海菜、燕窝。西国米蛬吉柿
之属。始其国《吉宁仁》为大库，忠于王，为王所倚信。王
弟以兄疏己，潜杀之。后“出行堕马死，左右咸见吉宁
仁为祟，自是家家祀之。”　又按《传》，万历时，有柔佛国
副王子，娶彭亨王女，将婚，副王送子至彭亨。彭亨王
置酒，亲戚毕会。婆罗国王子为彭亨王妹婿，举觞献
副王，而手指有巨珠甚美。副王欲之，许以重贿。王子
靳不予，副王怒，即归国，发兵来攻。彭亨人出不意，不
战自溃，王与《婆罗王》子奔金山。《浡泥国王》，王妃兄也，
闻之，率众来援，副王乃大肆焚掠而去。当是时，国中
鬼哭三日，人民半死。《浡泥》王迎其妹归，彭亨，王随之，
而命其长子摄国。久之，王复位。其次子素凶悍，遂毒
杀其父，并杀其兄而自立。

明

### 宣宗宣德 年默德那国遣使来贡

按《明外史默德那传》：“默德那，回回祖国也。地近天方。
宣德时，其酋长遣使偕天方使臣来贡，后不复至。相
传其初，国王谟罕蓦德生而神灵，尽臣服西域诸国，
诸国尊为别谙拔尔，犹言天使也。国中有经三十本，
凡三千六百馀段。其书旁行，兼篆、草、楷三体，西洋诸
国皆用之。其教以事天为主，而无像设，每日西向虔
拜。每岁斋戒一月，沐浴更衣，居必易常处。”隋开皇中，
其国撒哈八撒阿的干葛思始传其教入中国。迄元
世，其人遍于四方，皆守教不替。国中城池、宫室、市肆、
田园，大类中土。有阴阳星历、医药、音乐诸技。其织文
制器尤巧，寒暑应候。民殷物繁，五谷六畜咸备。俗重
杀，不食猪肉，常以白布蒙头，虽适他邦，亦不易其俗。
按《明会典》：“默德那国即回回祖国，地接天方。宣德中，
遣使随天方国使臣朝贡。”

按《明一统志》：默德那国，即回回祖国也。初，国王谟罕蓦德生而神灵，有大德，臣服西域诸国，诸国尊号为
“别谙拔尔”，犹华言“天使云。其教专以事天为本，而无
像设。其经有三十本，凡六千六百馀段。其书体旁行，
有篆、草、楷三法，今西洋诸国皆用之。又有阴阳、星历、
医药、音乐之类。”隋开皇中，国人撒哈八撒阿的斡葛
思，始传其教入中国，其地接天方国。本朝宣德中，其
国使臣随天方国使臣来朝，并贡方物。风俗，有城池、
宫室、田畜、市列与江淮风土不异，寒暑应候，民物繁
庶。种五谷、葡萄诸果。俗重杀，非同类杀者不食，不食
豕肉，斋戒拜天。每岁斋戒一月，更衣沐浴，居必易常
处，每日西向拜天。国人尊信其教，虽适殊域，传子孙
累世不敢易。制造织文雕镂器皿，尢巧

按《四译馆考》：“回回与天方国邻，其先即默德那国。明
宣德中，国王遣人随天方来朝贡，由肃州入其国。有
城池、宫室、田园、市肆，大类江淮间。寒暑应候，民物繁
庶。亦有阴阳星历、医药音乐诸技艺。俗重杀，非同类
杀者不食，不食豕肉。每岁斋戒一月，更衣沐浴，居必
易常处，每日西向拜天。国人尊信其教，虽适殊域，传”
子孙累世不敢易。土产玉、石、珊瑚、猫睛、祖母绿、羚羊
角、大马、骆驼、狮子、犀牛、梭甫撒哈剌、西洋布、绒、褐。其
织文雕镂诸器物，最为精巧。